Közlekedési lámpák

A bemelegítésként használható játékhoz nagy, szabad tér kell.

A gyerekek össze-vissza járkálnak az üres térben, kitöltve a teret, tehát nem csak középen maradva, nem szabályos körben járva. (Ezt hívják *helyfelosztó járás*nak.)

Kérjük meg, hogy próbáljanak ellazulni, ne gondoljanak semmire.

Amikor a tanár azt kiáltja, hogy PIROS, mindenki megdermed. Ha azt kiáltja: SÁRGA, mindenki leül a földre. Ha ZÖLD, mindenki sétálhat tovább.

Ha már jól megy a játék, cseréljük meg a színeket. Most a ZÖLD-re kell megmerevedni, PIROSra elindulni.

Ha ez is jól megy, még egy vezényszót bevezetünk. Amikor azt hallják: HÁROM, hármasával össze kell kapaszkodniuk, így alkotva egy körforgalmat. Ez tovább variálható a NÉGY, illetve ÖT vezényszóval.

Ha csapatmunkához véletlenszerű csoportokat akarunk kialakítani, a bemelegítő játék utolsó körében azt a számot mondjuk, ahány fős csoportban akarunk dolgozni a gyerekekkel.